Пошкырт эллан пӧлеклалтше стихлажым поэт «Ончыко» журналыш пуэн. Но савыкталтмыштым ужын огыл. У, 1966 ий марте суткат пеле кодмо годым, 30 декабрьыште 11 шагат кечывал гутлаште, шкенжын илыме пӧртйымалне (подвалыште) лӱялтын. Сонарыш коштмо кок йытыран пычалым аваж дене (тудо вес вере илен) арален.Чодыраш каяш шонем манын, ик кечын куралым шкеж деке налын конден. Кӧ ынде каласа: шкем пытараш шонымашыже тунамак «кӱын шуын» улмаш мо? Ала илышыште лийше иктаж-могай вес амал тудлан тиде шучко ошкылым ыштыктен?